CELEX: E2017P0004
Language: et
Date: 2017-06-02 00:00:00
Title: EFTA järelevalveameti 2. juunil 2017 Norra Kuningriigi vastu algatatud hagi (Kohtuasi E-4/17)

17.8.2017   
            
            
               ET
            
            
               Euroopa Liidu Teataja
            
            
               C 271/7
            
         EFTA järelevalveameti 2. juunil 2017 Norra Kuningriigi vastu algatatud hagi
   (Kohtuasi E-4/17)
   (2017/C 271/06)
   EFTA järelevalveamet, Rue Belliard 35, 1040 Brüssel, Belgia, keda esindavad Carsten Zatschler, Maria Moustakali, Øyvind Bø ja Marlene Lie Hakkebo, on algatanud 2. juunil 2017 EFTA kohtus hagi Norra Kuningriigi vastu.
   EFTA järelevalveamet taotleb, et EFTA kohus otsustaks, et:
   
               1.
            
            
               Norra Kuningriik on rikkunud EMP lepingu XVI lisa punktis 2 osutatud akti (Euroopa parlamendi ja nõukogu direktiiv 2004/18/EÜ, 31. märts 2004, ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (1)) sätteid, klassifitseerides riigihankelepingut valesti ning viies läbi Kristiansandis Torveti keskväljakul asuva maa-aluse parkla ehitustööde ja käitamise hankemenetluse vastuolus EMP riigihangete eeskirjadega. Täpsemalt on Norra Kuningriik:
               
                           i.
                        
                        
                           kirjeldanud valesti asjaomase hankelepingu objekti, kasutamata korrektseid või igal juhul täielikke ja piisavalt täpseid ühtse riigihangete klassifikaatori koode, mis on vastuolus direktiivi artikli 58 lõikega 2, direktiivi artikli 1 lõikega 14 ja EMP lepingu XVI lisa punktis 6a osutatud aktiga (Euroopa parlamendi ja nõukogu 5. novembri 2002. aasta määrus (EÜ) nr 2195/2002 ühtse riigihangete klassifikaatori (CPV) kohta));
                        
                     
                           ii.
                        
                        
                           jätnud avaldamata EMP ülese hanketeate Euroopa Liidu Teatajas ja andmebaasis TED, nagu on ette nähtud direktiivi artiklis 58; ja
                        
                     
                           iii.
                        
                        
                           eiranud hankemenetluses taotluste esitamise miinimumtähtaega, nagu on ette nähtud direktiivi artiklis 59.
                        
                     
         
               2.
            
            
               Norra Kuningriik kannab menetluskulud.
            
         Õiguslik ja faktiline taust ning hagi toetuseks esitatud väited:
   
               —
            
            
               Aprillis 2015 algatas Lõuna-Norras asuv Kristiansandi vald hankemenetluse linna keskväljaku (Torvet) alla rajatava maa-aluse parkla ehitamiseks ja käitamiseks.
            
         
               —
            
            
               EFTA järelevalveamet väidab, et projekti ei kuulutatud välja ehitustööde riigikontsessioonina. Projekti kirjeldusse oli üksnes märgitud „parkimisteenuste“ osutamine ja hankemenetlus ei vastanud ehitustööde riigikontsessioone reguleerivas EMP õiguses sätestatud üksikasjalikele eeskirjadele, eelkõige direktiivile 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta.
            
         
               —
            
            
               EFTA järelevalveamet palub tuvastada, et Norra on kirjeldanud valesti hankelepingu objekti, kasutamata korrektseid või igal juhul täielikke ja piisavalt täpseid ühtse riigihangete klassifikaatori koode; jätnud avaldamata EMP ülese hanketeate Euroopa Liidu Teatajas ja andmebaasis TED; ning eiranud hankemenetluses taotluste esitamise miinimumtähtaega.
            
         
               —
            
            
               Konkreetse lepingu puhul oli märgitud, et see käsitleb „maa-aluse parkla projekteerimist, ehitamist, rahastamist ja käitamist“. Pakkumiskutse avaldati Norra riiklikus riigihanketeadete andmebaasis Doffin 20. aprillil 2015, olles märgistatud ühtse riigihangete klassifikaatori koodiga „parkimisteenused“.
            
         
               —
            
            
               Hanketeate kohaselt oli hanke maksumus hinnanguliselt 24 000 000–100 000 000 Norra krooni.
            
         
               —
            
            
               Ettenähtud tähtajaks, mis oli 15. mail 2015, esitati vaid üks pakkumus. Pärast läbirääkimisi pakkumust muudeti ja leping sõlmiti 24. juunil 2015 ning pooled kirjutasid sellele alla 29. juunil 2015.
            
         
      (1)  ELT L 134, 30.4.2004, lk 114.